“Ǎ mɔ̂n mod, vəŋán ábə Gog, á ńnam Magog, etɔŋ ńtómba ai ǹdzóe yǎ Mɛshek ai á Tubal, ó kúlī nyé mam. 3Wayi kɔ́bɔ̄ nâ: Éyə Ǹtondôbə Zambá ā kɔ́bɔ̄ ná: Mazu lúman ai wa, Gog, etɔŋ ńtómba, ǹdzóe yǎ Mɛshek ai á Tubal. 4Mayi bɔ̌ naa ó dúgán ai mvús, mayi wa fudi mim̀fende á miǹkəg, mə kúlí wā á ńsəŋ ai ǹkán bítá wóē ósə, bikabilí ai bəbɛ́d bikabilí, bə́sə ai bikpəlé bísə, mod ǹkunda, bə́sə bə́ bə̄bə̄gán biběn ai ébí bīnə̄n ai ébí bītɔ̄g, bə́ yə́mə bəlan ai okəŋ bítá. 5Pérsia, Nubía ai Puth bə́ nə ai bɔ́, bə́sə bə́ bə̄lə́ eběn ai ekóngó. 6Gomer ai miǹkúkúmá míé mísə, Beth Togarma, á ńnyie yǎ âkoé, ai miǹkunda míé mísə, abuí məyɔŋ lâyi tɔbɔ ésāmbá ai wa. 7Yə́mə́ məkǒl á sí, komózán m̀bəŋ, wǎmēn ai miǹkunda míē mísə, ai é bod bə́sə o ngákóan ábə wa, wayi bɔ ásɔbɔ́ dábán. 8A tádigi abuí mə́lú ánā, bə́ ngábə́ yəan lúman ai wa ! Dzǎm tē lâyi bɔɔban á mvús abuí mim̀bú é sí yǎ bə́ ngákə ai é bod bə́ ngálígī təge wú ai ókəŋ bítá. Bə́ sɔ̂ míńnam mí bə̄lə́ ábuí bod, ndɔ́ bə́ ngátógan á miǹkǒl mí Ísraɛ̂l á mí ngálanan kɔ́m hə bilíg bilíg. Bod bə́tē bə́ ngávaaban á mə́yɔŋ məvɔ́g, bə́ ńtɔa yǎ á myə̄ə̄ŋ. 9Wayi bɛ́d, wayi wulu anə́ ńkulu, wayi bɔ anə́ ńkūd yā wáyali ǹnam wǎmēn ai miǹkunda míē mísə ai étítíb bod. 10Éyə Ǹtondôbə Zambá ā kɔ́bɔ̄ ná: Amǒs tē abuí miǹtsogán myâyi wa sɔ́ á ńnə̄m, ǒ ngabui bəbə̂ məfəg, 11wa nâ: "Mazu kə́ lúman ai ǹnǎm yā wá sə́ kig dzǎm kaman ai óbēn, mazu kə á bīvúvoe bí bǒd yā bə́ tɔ̄á á myə̄ə̄ŋ. Bə́ tɔ̄á bɔ́ bə́sə̄ á bə̄tísɔ̌n yā bábə̄lə́ kig ongóla mim̀fim, təge ai mim̀bɛ́, təge ai bifɛdəga. 12Wayi kə á ńsa, ó kə suŋ ákūmá, álūman ai bilíg yā bí nə́ ai bod ai áyɔ̌ŋ yā á nə́ ńkōán á zāŋ məyɔŋ, á lámvaman ai biyə́m bíé ai byə́m byábán, á lə́ tɔ̄á á dɔ́b sí.